A KÖZSZOLGÁLATI TÖRVÉNYSZÉK ÍTÉLETE
(második tanács)
2007. november 29.
F‑19/07. sz. ügy
Georgi Kerelov
kontra
Európai Közösségek Bizottsága
„Közszolgálat – Nyílt versenyvizsga – Vizsgabizottság – Kapcsolat a vizsgabizottság tagjaival – A versenyvizsgáról való kizárás – A tartaléklistára való felvétel mellőzése”
Tárgy: Az EK 236. cikk és az EA 152. cikk alapján benyújtott kereset, amelyben G. Kerelov az EPSO/AD/43/06 versenyvizsga vizsgabizottsága
2006. december 6‑i, illetve 2007. február 2‑i, a felperes e versenyvizsga tartaléklistájára való felvételét mellőző, illetve
az e versenyvizsgából történő kizárásáról szóló határozatának megsemmisítését, valamint a Bizottságnak átalányösszegű, méltányosan
120 491,28 euróban meghatározott összegű kártérítés megfizetésére való kötelezését kéri.
Határozat: A Közszolgálati Törvényszék a keresetet elutasítja. A felek maguk viselik saját költségeiket.
Összefoglaló
1.      Tisztviselők – Kereset – Jogalapok
2.      Tisztviselők – Versenyvizsga – Vizsgabizottság – Pályázó kizárásáról szóló határozat
(Személyzeti szabályzat, 30. cikk)
1.      A versenyvizsga‑kiírás feltételeinek a vizsgabizottság tagjaival való kapcsolatba lépés útján való megsértése miatt a pályázót
a versenyvizsgáról kizáró határozat jogszerűségét kétségbe vonó kereset keretében az e tényt alátámasztó, kellően pontos és
egybehangzó bizonyítékok megléte esetén az érintett feladata az ellenbizonyítás vagy legalábbis az állított tény valószínűségének
kétségbe vonására alkalmas magyarázat vagy igazolás előterjesztése annak érdekében, hogy a Törvényszék határozatot hozhasson.
(lásd a 34. pontot)
Hivatkozás:
a Bíróság C‑204/00. P., C‑205/00. P., C‑211/00. P., C‑213/00. P., C‑217/00. P. és C‑219/00. P. sz., Aalborg Portland és társai
kontra Bizottság egyesített ügyekben 2004. január 7‑én hozott ítéletének (EBHT 2004., I‑123. o.) 79. pontja.
2.      Az alkalmas pályázók listájának összeállítására a személyzeti szabályzat 30. cikkének megfelelően jogosult versenyvizsga‑bizottság
hatáskörrel rendelkezik a pályázó magatartása jogellenességének megállapítására és a versenyvizsgáról a versenyvizsga‑kiírás
feltételeinek megfelelően történő kizárására. Ebben a vonatkozásban nem teszi a határozatot jogellenessé az a körülmény, hogy
a pályázó kizárásáról szóló hivatalos határozatot az utóbbival csak az érintett nevét tévedésből tartalmazó tartaléklista
közzététele után közölték, amennyiben e tekintetben a személyzeti szabályzat alkalmazandó rendelkezései nem írnak elő jogvesztő
határidőt, és ebből az okból az intézménynek nem róható fel a gondos ügyintézés elvének megsértése.
(lásd a 37. pontot)